b'\n_START_ARTICLE_\nVexi Salmi\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nVeikko Olavi Salmi syntyi H\xc3\xa4meenlinnassa 21. syyskuuta 1942. H\xc3\xa4nen \xc3\xa4itins\xc3\xa4 oli tehtaan ty\xc3\xb6ntekij\xc3\xa4 ja is\xc3\xa4 kirvesmies. H\xc3\xa4nen siskonsa oli viisi vuotta vanhempi. Vuonna 1951 is\xc3\xa4 sairastui ja kuoli. Salmi k\xc3\xa4vi kansakoulun j\xc3\xa4lkeen Myynti- ja mainoskoulun vuoden pituisen somistajalinjan._NEWLINE_Nelj\xc3\xa4vuotiaana Salmi yst\xc3\xa4vystyi vuotta nuoremman naapurinpojan Antti Hammarbergin kanssa. Ennen asepalveluksensa suorittamista Salmi ja Hammarberg ty\xc3\xb6skenteliv\xc3\xa4t Saksassa lastaten kuorma-autoja. Saksassa vietetyst\xc3\xa4 ajastaan Salmi kertoo tarkemmin omael\xc3\xa4m\xc3\xa4kerrallisessa romaanissa Siniset mokkakeng\xc3\xa4t. Rock tuli Suomeen 1950-luvulla, ja kaksikko ryhtyi tekem\xc3\xa4\xc3\xa4n musiikkia. He keksiv\xc3\xa4t itselleen taiteilijanimet: Salmesta tuli Emil Retee ja Hammarbergist\xc3\xa4 Irwin Goodman. Salmi sanoitti, Irwin s\xc3\xa4velsi ja lauloi. Heid\xc3\xa4n yhteisty\xc3\xb6ns\xc3\xa4 kesti kaikkiaan 25 vuotta aina Irwin Goodmanin kuolemaan saakka.  Ensimm\xc3\xa4inen h\xc3\xa4nen sanoittama kappaleensa levytettiin 27. lokakuuta 1965._NEWLINE_H\xc3\xa4n ryhtyi 1960-luvun lopulla sanoittamaan ja suomentamaan Musiikki-Fazerin tuottamia iskelmi\xc3\xa4. Sanoituksen teorian Salmi opetteli Toivo K\xc3\xa4rjen antamasta V. Artin Runoanalyysi ja runotekniikka -kirjasta. Yksi Salmen tunnetuimpia k\xc3\xa4\xc3\xa4nn\xc3\xb6ksi\xc3\xa4 on Fredin levytt\xc3\xa4m\xc3\xa4 "Puhu hiljaa rakkaudesta". Salmen sanoituksia levyttiv\xc3\xa4t 1970-luvun aikana my\xc3\xb6s muun muassa Kai Hyttinen, Markku Aro ja Pepe Willberg.  H\xc3\xa4n tuotti my\xc3\xb6s jonkin aikaa 1980-luvun lopulla levyj\xc3\xa4 Levytuottajat-nimisess\xc3\xa4 pienehk\xc3\xb6ss\xc3\xa4 yhti\xc3\xb6ss\xc3\xa4, johon h\xc3\xa4n veti aiemmin Finnlevylle levytt\xc3\xa4neet Irwin Goodmanin, Kai Hyttisen ja Kari Kuuvan. Levytuottajien suurimpia myyntimenestyksi\xc3\xa4 olivat Vesa-Matti Loirin esitt\xc3\xa4m\xc3\xa4t Eino Leinon runoihin s\xc3\xa4vellettyj\xc3\xa4 lauluja sis\xc3\xa4lt\xc3\xa4neet albumit. Levytuottajat-yhti\xc3\xb6n \xc3\xa4\xc3\xa4nitteiden myynnin v\xc3\xa4hennytty\xc3\xa4 Salmi perusti sen rinnalle uuden Flamingo-yhti\xc3\xb6n, jonka tuottamista levyist\xc3\xa4 menestyiv\xc3\xa4t etenkin Kirkan Surun pyyhit silmist\xc3\xa4ni, Irwin Goodmanin Rentun ruusu, Vesa-Matti Loirin Syd\xc3\xa4meeni joulun teen ja Kim L\xc3\xb6nnholmin Min\xc3\xa4 olen muistanut. Salmen mukaan h\xc3\xa4nen yhti\xc3\xb6ns\xc3\xa4 myiv\xc3\xa4t 1980-luvun lopussa kolmasosan kaikista kotimaisista levyist\xc3\xa4.  Vexi Salmi asuu nyky\xc3\xa4\xc3\xa4n Helsingin Punavuoressa._NEWLINE_Salmen sanoittamat laulut ovat voittaneet Syksyn s\xc3\xa4vel -kilpailun viisi kertaa. Ensin Irwin Goodman voitti kappaleilla \xe2\x80\x9dSt. Pauli ja Reeperbahn\xe2\x80\x9d vuonna 1970 ja toistamiseen kappaleella \xe2\x80\x9dPoing poing poing\xe2\x80\x9d vuonna 1971. My\xc3\xb6hemm\xc3\xa4t voittokappaleet olivat Kirkan \xe2\x80\x9dSurun pyyhit silmist\xc3\xa4ni\xe2\x80\x9d vuonna 1988, Antti Huovilan \xe2\x80\x9dVaskikellot\xe2\x80\x9d vuonna 2000 ja Janne Tulkin \xe2\x80\x9dYksin\xc3\xa4inen pitk\xc3\xa4 tie\xe2\x80\x9d vuonna 2001._NEWLINE_Kolme Vexi Salmen sanoittamaa laulua on edustanut Suomea Euroviisuissa: Fredi & Yst\xc3\xa4v\xc3\xa4t kappaleella \xe2\x80\x9dPump pump\xe2\x80\x9d (1976), Katri Helena kappaleella \xe2\x80\x9dKatson sineen taivaan\xe2\x80\x9d (1979) ja Vesa-Matti Loiri kappaleella \xe2\x80\x9dHuilumies\xe2\x80\x9d (1980)._NEWLINE_Sanoittajan t\xc3\xb6iden lis\xc3\xa4ksi Salmi on kirjoittanut kolumneja muun muassa Iltalehteen ja nyky\xc3\xa4\xc3\xa4n Apu-lehteen. H\xc3\xa4n on toiminut tuomarina Biisik\xc3\xa4rp\xc3\xa4nen-ohjelmassa vuosina 2008\xe2\x80\x932011._NEWLINE_Vuonna 2012 Salmelta tilattiin H\xc3\xa4meenlinnan itsen\xc3\xa4ysyysjuhlaan Syd\xc3\xa4meeni joulun teen -tyylinen klassikko. Jukka Salminen s\xc3\xa4velsi ja Salmi sanoitti kappaleen "Pieni ihminen", joka esitettiin ensi kertaa julkisesti kaupungin itsen\xc3\xa4isyysp\xc3\xa4iv\xc3\xa4n juhlassa. Tekij\xc3\xa4t halusivat lahjoittaa kappaleen yleis\xc3\xb6lle, joten nuotit ja sanat jaettiin saman tien julkisuuteen.\n_START_SECTION_\nHarrastukset ja yhteiskunnalliset mielipiteet\n_START_PARAGRAPH_\nSalmi valittiin 1960-luvulla H\xc3\xa4meenlinnan kaupunginvaltuustoon Liberaalisen kansanpuolueen listoilta. Salmi itse muistelee heid\xc3\xa4n pit\xc3\xa4neen vesiensuojelun asiaa esill\xc3\xa4 jo tuolloin. _NEWLINE_Salmi harrastaa taiteen ker\xc3\xa4ily\xc3\xa4. H\xc3\xa4nen kokoelmastaan koottu n\xc3\xa4yttely \xe2\x80\x9dIntohimona taide\xe2\x80\x9d avattiin H\xc3\xa4meenlinnan taidemuseossa 17. syyskuuta 2005. Kokoelmassa on l\xc3\xa4hinn\xc3\xa4 kotimaisia nykytaiteilijoiden teoksia. Kes\xc3\xa4kuussa 2010 Salmi lahjoitti kokoelmansa museolle._NEWLINE_Salmi on my\xc3\xb6s kritisoinut kvartaalikapitalismin tunkeutumista kulttuurin arvokeskusteluun. Salmen mielest\xc3\xa4 ihmiset, jotka vaativat taiteilijoiden tulevan toimeen ilman apurahoja itsens\xc3\xa4 br\xc3\xa4nd\xc3\xa4\xc3\xa4m\xc3\xa4ll\xc3\xa4, eiv\xc3\xa4t ymm\xc3\xa4rr\xc3\xa4 mit\xc3\xa4\xc3\xa4n taiteesta. Salmi huomauttaakin, ett\xc3\xa4 monen taiteilijan arvo on huomattu vasta t\xc3\xa4m\xc3\xa4n kuoleman j\xc3\xa4lkeen. Iltalehden kolumneissaan Salmi otti kantaa my\xc3\xb6s yhteiskunnallisiin asioihin ja kritisoi menestyst\xc3\xa4 ja kilpailukyky\xc3\xa4 ihannoivaa nyky-yhteiskuntaa ja katsoo sen johtaneen ihmiskunnan yh\xc3\xa4 vaan kiireisemm\xc3\xa4n ja ahdistavamman el\xc3\xa4m\xc3\xa4n oravanpy\xc3\xb6r\xc3\xa4\xc3\xa4n. Salmen omien sanojen mukaan h\xc3\xa4n on menett\xc3\xa4nyt uskonsa niin kapitalismiin kuin kommunismiinkin, jos sit\xc3\xa4 uskoa koskaan olikaan. Salmi katsoo molempien j\xc3\xa4rjestelmien orjuuttaneen enemmist\xc3\xb6\xc3\xa4 ihmisist\xc3\xa4 ja muuttaneen ihmisen materiaksi ja k\xc3\xa4ytt\xc3\xb6voimaksi samalla kun systeemi on palvellut eliitin vallanhimoa ja ahneutta. Salmi on kirjoittanut pit\xc3\xa4v\xc3\xa4ns\xc3\xa4 verojen maksamista "kansalaisvelvollisuutena" ja h\xc3\xa4nen mielest\xc3\xa4\xc3\xa4n verotuksen porsaanreikien etsij\xc3\xa4t ovat "rintamakarkureina". Kokonaisuutena Salmen mielest\xc3\xa4 pohjoismainen verotustapa on "aika oikeudenmukainen"._NEWLINE_Vuoden 2012 presidentinvaaleissa Salmi kuului Pekka Haavistoa tukeneeseen kansalaisvaltuuskuntaan._NEWLINE_Vexi Salmi kuuluu my\xc3\xb6s Checkpoint Helsinki -taidehankkeen tukijoihin._NEWLINE_Salmen motto on: Eteenp\xc3\xa4in periksi antamatta._NEWLINE_Syksyll\xc3\xa4 2014 Salmi kritisoi voimakkaasti Kaivopuistossa sijaitsevan Cygnaeuksen gallerian sulkemista. Salmi kirjoitti Helsingin Sanomissa suomalaisen taidehistorian olevan "niin nuori, ett\xc3\xa4 meill\xc3\xa4 ei ole varaa unohtaa sen alkuvaiheita."_NEWLINE_My\xc3\xb6hemm\xc3\xa4ll\xc3\xa4 i\xc3\xa4ll\xc3\xa4\xc3\xa4n Salmi on harrastanut my\xc3\xb6s filosofiaa ja teologiaa. Salmi kertoo uskovansa suureen ja m\xc3\xa4\xc3\xa4rittelem\xc3\xa4tt\xc3\xb6m\xc3\xa4\xc3\xa4n Jumalaan, vaikkei katsokaan olevansa perinteinen kirkkouskovainen. Salmi on kuvaillut itse\xc3\xa4\xc3\xa4n mystikoksi ja sanonut: _NEWLINE__NEWLINE_\xc2\xbb M\xc3\xa4 olen v\xc3\xa4h\xc3\xa4n t\xc3\xa4llainen mystikko. Varmaan meit\xc3\xa4 suurempia voimia on olemassa, mutta m\xc3\xa4 en tunne niit\xc3\xa4 enk\xc3\xa4 koskaan tule tuntemaankaan, koska mun \xc3\xa4lyni m\xc3\xa4\xc3\xa4r\xc3\xa4 ei riit\xc3\xa4 tuntemaan niit\xc3\xa4. T\xc3\xa4\xc3\xa4ll\xc3\xa4 el\xc3\xa4v\xc3\xa4n ihmisen pit\xc3\xa4\xc3\xa4 vaan el\xc3\xa4\xc3\xa4\xc2\xbb _NEWLINE_(Vexi Salmi, 2012)'